b'\n_START_ARTICLE_\nDame, konge, es, spion (film)\n_START_SECTION_\nProduktion\n_START_PARAGRAPH_\nProjektet blev indledt af Peter Morgan, da han skrev et udkast til manuskriptet, som han tilb\xc3\xb8d Working Title Films at producere. Peter Morgan forlod manuskriptarbejdet af personlige \xc3\xa5rsager, men forsatte som executive producer. Da Morgan stoppede p\xc3\xa5 manuskriptet, hyrede Working Title Films Peter Straughan og hans hustru Bridget O\'Connor til at omskrive manusrkiptet. Tomas Alfredson blev offentliggjort som instrukt\xc3\xb8r 9. juli 2009. Filmen er hans f\xc3\xb8rste engelsksprogede film. Filmen fik finansiel st\xc3\xb8tte fra det franske StudioCanal, og havde et budget der svarer til 118,2 millioner kroner. Filmen er dedikeret til O\'Connor, der d\xc3\xb8de af kr\xc3\xa6ft under produktionen._NEWLINE_Instrukt\xc3\xb8ren castede Gary Oldman til rollen som George Smiley, og sagde at han havde et "godt ansigt" og "den stille intensitet og intelligens der var n\xc3\xb8dvendigt." Mange skuespillere blev forbundet med de \xc3\xb8vrige roller p\xc3\xa5 forskellige tidspunkter, men f\xc3\xa5 dage f\xc3\xb8r optagelserne begyndte, var det kun Oldman der havde kontrakt. Der var tale om, at Michael Fassbender skulle have haft rollen som Ricki Tarr, men da optagelserne faldt sammen med hans arbejde med X-Men: First Class, blev Tom Hardy valgt i stedet. 17. september 2010 blev det bekr\xc3\xa6ftet, at Mark Strong havde en rolle i filmen. Jared Harris var ogs\xc3\xa5 p\xc3\xa5 rollelisten, men forlod filmen, fordi optagelserne faldt sammen med optagelserne til Sherlock Holmes 2: Skyggespillet. Han blev erstattet af Toby Jones. John le Carr\xc3\xa9 optr\xc3\xa6der i en cameo som en g\xc3\xa6st ved en fest. Optagelserne fandt sted mellem 7. oktober og 20. december 2010.\n_START_SECTION_\nUdgivelse\n_START_PARAGRAPH_\nFilmen fik premiere under Filmfestivalen i Venedig 5. september 2011. StudioCanal UK distribuerede filmen i Storbritannien, hvor den fil premiere 16. september 2011. I Danmark blev filmen distribueret af SF Film og fik premiere 9. februar 2012.\n_START_SECTION_\nModtagelse\n_START_PARAGRAPH_\nDame, konge, es, spion har generelt modtaget positiv kritik fra anmelderne. Jonathan Romney fra The Independent skrev: "Manuskriptet er en genial pr\xc3\xa6sentation af kondens og omstrukturering: forfatterne Peter Straughan og salige Bridget O\'Connor indser, at romanen \xc3\xa5benlyst handler om information og dens flow, og omformer [romanens] skr\xc3\xa6mmende kompleksitet for at fremh\xc3\xa6ve det." David Gritten fra The Daily Telegraph sagde at filmen var "en triumf", og gav den 5 stjerner.,_NEWLINE_Ogs\xc3\xa5 i Danmark modtog filmen ovevejende positiv kritik. Per Juul Carlsen, fra Filmland p\xc3\xa5 P1, gav filmen 4 ud af seks stjerner, og sagde at "Koldkrigsspionagen kan n\xc3\xa6sten ikke rammes mere pr\xc3\xa6cist, mere l\xc3\xa6kkert tilrettelagt, endda n\xc3\xa6sten romantisk i sin hyldest, end i Dame Konge Es Spion," men bem\xc3\xa6rkede ogs\xc3\xa5 at "nu, hvor Den kolde krig er fortid, er der ogs\xc3\xa5 noget lidt for osteklokke-agtigt, lidt for \xc3\xa6stetisk korrekt ved Alfredsons bud p\xc3\xa5 le Carr\xc3\xa9s klassiker." Sophie Engberg Sonne fra Politiken gav filmen 5 ud af 6 stjerner og mente at "Tomas Alfredson [har] fastholdt romanens relevans som et v\xc3\xa6rk, der s\xc3\xa6tter sp\xc3\xb8rgsm\xc3\xa5lstegn ved koldkrigstidens klare sondring mellem vest og \xc3\xb8st, gode og onde.". Om stemningen i filmen sagde hun at "Settingen og stemningen, der er t\xc3\xa5get og sm\xc3\xa5snusket som de nikotin-gr\xc3\xa5brune farver, der dominerer billederne, mere end antyder urent spil p\xc3\xa5 h\xc3\xb8jeste niveau, sk\xc3\xb8nt hvem og hvordan forbliver en g\xc3\xa5de tilfredsstillende l\xc3\xa6nge." Q.dk gav filmen 3 ud af 3 stjerner, fordi anmelderen mente at "De forskellige historier der knytter sig til de enkelte karakterer g\xc3\xa5r p\xc3\xa5 kryds og tv\xc3\xa6rs af hinanden, datid og nutid. Der er mildest talt en del at holde styr p\xc3\xa5, og det er formentlig her jeg tabte tr\xc3\xa5den." Jonas Varsted Kirkegaard fra Dagbladet Information roste skuespillerenes pr\xc3\xa6stationer og sagde at " Uden disse stortalenter var det n\xc3\xa6ppe heller g\xc3\xa5et, da dramaet alts\xc3\xa5 prim\xc3\xa6rt udspiller sig mellem sammenbidte m\xc3\xa6nd med diskrete armbev\xc3\xa6gelser."'